钦定古今图书集成/明伦汇编/官常典/第122卷 > 《五贤堂记》孔道辅
## 钦定古今图书集成/明伦汇编/官常典/第122卷 > 《五贤堂记》孔道辅

“五星所以纬天，五岳所以镇地，五贤所以辅圣。万象
虽列，非五星之运，不能成岁功；众山虽广，非五岳之
大，不能成厚德；诸子虽博，非五贤之文，不能成正道。”
由是三才之理具，万物之情得。故圣人与天地并，高
卑设位，道在其中矣。所以尊君德，安国纪，治天物，立
人极，皆斯道也。然天地有否闭，日月有薄蚀，圣人之
道有屯塞。若天地否，则圣人建“大中”之道以开泰之。
圣人之道壅，则五贤迭起而辅导之。先圣生当战伐
之世，法令机祥，巫祝之弊亨，杨、墨之迂诞，庄、列之诙
诡，穷圣汨常，三驺、孙、田术胜于时，则我圣人大道为
异端破之不容于世也。而孟、荀继作，乃述唐虞之业，
序仁义道德之源，俾诸子变怪不轨之势息，圣人之
教复振，其功甚大矣。后至汉室圮缺，扬子恶诸子之
舛，诋訾圣人，独能怀二圣三王之迹，讥时著书，以尊
大圣，使古道昭昭不泯者，扬之力也。西汉之后，皇纲
弛紊，六代丧乱，文章散靡，妖狂之风，荡然无革。文中
子澄其源，兆兴王之运；韩文公治其末，广尊道之旨，
致圣化益光显，夷夏归正道。虽诸子𫍢噪，或欲攘其
法，戕其教，蓁其途，芜其说，弗可得已。然贤者违世矫
俗，能去难者盖寡矣。孟不免齐梁之困，臧仓之毁；荀
不免齐人之谗，楚国之废；扬不免刘歆之侮，投阁之
患；王不免隋氏之抑，群公之沮；韩不免潮阳之窜，皇
甫之谮。其间或讥其作经，或短其修史，彼徒能毁之，
弗顾“己之弗逮也。达者以爵位为虚器，太过者人犹
嫉之。况抱道德，富仁义，立终古之名，宁无恶乎？天地
虽否，无伤于体；日月虽蚀，无伤于明；圣贤虽困，无损
于道。”得其时则尧、舜、禹、汤之为君，皋陶、伊、吕之为臣，
功济于当世；非其时则孔、圣之无位，五贤之不遇，道
行于后世。亦犹岁旱则泽益甘，夕暗则烛益明，世乱
则贤者益固，历代以斯为难也。孔圣之道否，则五贤
振起之。今五贤湮蔽，振之者无闻焉。道辅学不及前
哲，幸以事亲守故国，为儒者荣。尝谓伏生之徒，以训
传之功，像设于祖堂西序，而五贤立言，排邪说，翊大
道，非诸子所能跂及，反不及配，缺孰甚焉？因建堂，收
五贤所著事，图其仪，叙先儒之时荐，庶几识者登斯
堂，观是像，览是书，肃然革容，知圣贤之道尽在是矣。